《小瀛洲》
明代·李麟祥

瀛洲一块水镜开，别是蓬壶圻泐来。东鞭西弭悬日月，青天白昼吼风雷。

齐谐吊诡志不得，或汩或没水长齧。如狮如象如虬形，倏忽鬼神潜出入。

自从娲氏百炼成，派分龙门禹穴名。秋深岁月蛟龙长，茫茫海岛四无垠。

最恨祖龙蓦着鞭，永弃江岸几千年。鲛人婺妇浑不管，蒸云吐雾带花眠。

说恁牢骚松溪子，顾我谑浪情不已。留此瀛洲作话传，一咏一觞振如此。

迩后杂遝罕逢迎，长松落日枕孤城。明月在天还自照，野花流水逐春生。

至今说与浪游人，浮云苍狗君勿论。但使长江片石在，兹君伴奂老乾坤。

作者简介：李麟祥，字符圣。信宜人。明思宗崇祯间贡生，官高要训导。后举贤良，擢户部湖广司主事。鼎革后隐居不出，年八十二卒。著有《溪仙诗文集》。清光绪《信宜县志》卷六有传。